  Виталий Пронин Армилы дасяськоно пиналысен.Россиысь улосъёс пӧлын Удмуртиын гинэ ужа армилы дасянъя центр. 10-тӥ классэ ветлӥсь пиос отын мугорзэс, лулпушсэс кыдато, визьзэс муромыто.  Дэри ёросысь Пероггуртысь центр укша ожгар частьлы. Ож дӥсен, ыбылӥськон тӥрлыкен пиос бызьыло. Котырак чильк-вальк миськем ож техника сылэ: ЗИС-3 пушка, «Град», «Оса» машинаос... Алексей Ныров, центрлэн кивалтӥсез, валэктэ: али пиослэн ӵошатсконзы мынэ - возьмато, автоматэз макем ӟеч сузяны, бичаны быгато.Пиос шоры синмаськыса учкыса сылыны Алексей Владимирович ӧз сёты. Дыртытӥз центразы - юртмылы но, шуэ, синмаськыса быроды. Уг алда вылэм. Пиослэн изён интыоссы армиын выллем лач-лач утялтэмын. Валес котыръёссы утюгаса тыремын кожалод - одӥг кисыризэ но уд синйылты. Классъёсын, сьӧросъёсын, мисьтӥськон интыосын чылк-чылк.- Арнялы быдэ центр выль 120 пиосты кутэ, - валэктэ А. Ныров. - Туннэ дорамы лыктӥзы Ижысь Первомай ёросысь 10-тӥ классэ ветлӥсьёс. Пиос татын 5 нунал уло. Ӵукна 6-ен султо, ӝыт 10 часын кӧлыны выдо.2 нунал ӵоже пиос ож удысэн герӟаськем лекциосты кылзо. 3 нунал тодон-валанъёссэс уж вылын возьмато. Ӝытъёссы но пайдаё ортчо. Татчы пумиськонъёсы вуыло пӧртэм ожъёсы пыриськылэмъёс, Следствиея управлениын ужасьёс, ОМОН-ысь но СОБР-ысь, патрулья но постъя службаысь воргоронъёс. Шонер ыбылӥськыны мед дышозы центрамы.Тол шорозь сборъёсы ветло школаосысь пиос. Бӧрысь центр ӧсъёссэ усьтэ техникумъёсын но ссузъёсын дышетскисьёслы. Ар куспын татысь кыдаса потэ 3 сюрс 500-лэсь ятыр адями.- Туала армилэн бадӟым шуг-секытэз - солдатъёс ог-огенызы кусып тупатыны уг быгато, - вера Алексей Владимирович. - Асьме пиослы удалтӥз: сурон сапег дӥсямзылэсь азьвыл татын дышетско эшъяськыны, ужпумъёсты ӵошен сэрттыны-пертчыны. Телефонэн яке планшетэн пукыны дырзы соослэн чик ӧвӧл. Та арбериосын йырин ик адямиен вераськыны быгатонлыксы лябӟемын.Классъёс интые кылдытэмын ротаос, взводъёс. Одӥг классын дышетскисьёс пӧртэм взводъёсы шедё. Озьы каремын юромо: пиос асьсэлы выль эшъёс мед шедьтозы.А. Ныров чаклам ини: гуртысь пиослэн кужымзы, пе, тросгес. Нош туала ож техникаез ӟечгес валало городысь пиос.- Эшъяськыны курадӟем сяна, тросэз шугъясько пӧртэм упражнениосты быдэсъяны. Кылсярысь, подтягиваниез. Вань сыӵеосыз - огпол но ӝутӥськыны уг быгато. Понедельнике бызьыло-тэтчало - вторнике быдэс мугорзы висе. Сыӵеослы валэктӥськомы: армиын эшшо но секыт йӧтоз. Татын соосты жаляськомы. Ум радъяське, кылсярысь, марш-бросокез - бадӟым песьтэръёсын, ыбылӥськон тӥрлыкен 5 иськеме бызьылонэз.Центре пиос вуо, медосмотр ортчыса. Центрын вӧсь луыны шедьто - эмъясьёс вӧзазы. Висисьёслы чакламын 2 шуныт, шулдыр палата. Татчы, пе, ӵемгес шедьыло кынман висёнъёсын.Центрын визьнодало отставкаысь офицеръёс. Пиосты ыбылӥськыны дышетэ биатлонъя дано тренер Алексей Завьялов. Удысаз 20 арлэсь кема тырше ини.- Котькуд уроклы дасясько 5 винтовка, - вера Алексей Иванович. - Зэм, армиын соослы мукет ож тӥрлык сётозы. Но шонер ыбылӥськыны мед дышозы центрамы.А. Завьяловлэсь кылъёссэ йыраз лач-лач кельтыны выре Ижысь 55 номеро школаысь Константин Кудрявцев. Пияш улонзэ армиен герӟаны чакла. Центре вуытозяз, та сярысь ӧз ик малпаськылы.- Татын мылкыды воштӥсь-киз, - вера пияш. - Школаын физкультура урокъёсмы арняяз 2-3 пол гинэ луыло. Нош татын - котькуд нунал, ичизэ - 3 час. Ческыт сюдо но - нуналаз 5 пол.Константинлэн малпанъёсыз зэмалозы, оскытэ  А. Ныров. Угось дышетскемзы соослы 2 полэс пайдаен берытске: тазалыксы юнма, визьзы муроме.Ольга Корепанова Теги: Егитъёс  